Document ID: 32004D0678

KOMISIJAS LĒMUMS
(2004. gada 29. septembris),
ar ko dalībvalstīm uz laiku atļauj tirgot Cedrus libani, Pinus brutia sugu augu sēklas, kā arī stādāmo materiālu, kas ražots no šīm sēklām un kas neatbilst Padomes Direktīvas 1999/105/EK prasībām
(izziņots ar dokumenta numuru K(2004) 3138)
(2004/678/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 22. decembra Direktīvu 1999/105/EK par meža reproduktīvā materiāla tirdzniecību (1), un jo īpaši tās 18. panta 1. punktu,
tā kā:
(1)
Pašreiz Francijā no Cedrus libani un Pinus brutia sugu augu sēklām netiek saražots pietiekams daudzums stādāmā materiāla, kā rezultātā nav iespējams izpildīt pieprasījumu attiecībā uz reproduktīvo materiālu, kas atbilstu Direktīvas 1999/105/EK noteikumiem.
(2)
Trešās valstis nespēj piegādāt pietiekamu no attiecīgo sugu sēklām ražotu sēklu un stādāmā materiāla daudzumu, kas sniegtu tādas pašas garantijas kā Kopienu reproduktīvais materiāls un kas atbilstu Direktīvas 1999/105/EK noteikumiem.
(3)
Tādēļ Francija ir pieprasījusi Komisijai, ievērojot šīs direktīvas noteikumus, atļaut tirgot no šīm sēklām ražotās sēklas un stādāmo materiālu, kas atbilst mazāk stingrām prasībām, nekā direktīvā noteiktās.
(4)
Tādēļ, lai segtu iztrūkumu, Francijai uz laiku jāatļauj tirgot sēklas un stādāmo materiālu, kas ražots no šīm attiecīgo sugu augu sēklām un kas atbilst mazāk stingrām prasībām.
(5)
Sēklas pēc iespējas jāvāc attiecīgo sugu augu izcelsmes vietās, kas atrodas to dabiskās izplatības areālā, un jāveic visstingrākie pasākumi, lai nodrošinātu materiāla identitāti. Turklāt, sēklas un stādāmais materiāls, kas ražoti no šīm sēklām, jātirgo tikai tādā gadījumā, ja tiem pievienots dokuments ar noteiktiem datiem par attiecīgo reproduktīvo materiālu.
(6)
Turklāt citām dalībvalstīm savā teritorijā jādod atļauja tirgot sēklas un stādāmo materiālu, kas ražots no šīm sēklām saskaņā ar Direktīvu 1999/105/EK un kas atbilst mazāk stingrām prasībām attiecībā uz to identifikāciju un marķēšanu, ja saskaņā ar šo lēmumu ir atļauta šāda materiāla tirdzniecība citās dalībvalstīs.
(7)
Šajā lēmumā paredzētie pasākumi ir saskaņā ar Pastāvīgās lauksaimniecības, dārzkopības un mežsaimniecības sēklu un pavairošanas materiāla komitejas atzinumu,
IR PIEŅĒMUSI ŠO LĒMUMU.
1. pants
1. Saskaņā ar šā lēmuma pielikumos izklāstītajām prasībām līdz 2005. gada 31. maijam atļauts Kopienā tirgot sēklas, kas paredzētas Cedrus libani un Pinus brutia sugu augu stādāmā materiāla ražošanai un kas neatbilst identifikācijas un marķēšanas prasībām saskaņā ar Direktīvas 1999/105/EK 13. un 14. pantu.
2. Ja ir ievēroti šā lēmuma II pielikumā izklāstītie noteikumi, stādāmais materiāls, kas ražots no iepriekšminētajām sēklām, Kopienās tiek atļauts līdz 2010. gada 31. maijam.
Šajā lēmumā piemēro Direktīvas 1999/105/EK 2. pantā noteiktās definīcijas.
2. pants
Jebkurš piegādātājs, kas vēlas tirgot 1. pantā minētās sēklas, iesniedz pieteikumu dalībvalstij, kurā viņš ir reģistrēts vai kurā veic importu. Attiecīgā dalībvalsts atļauj piegādātājam tirgot sēklas, izņemot gadījumus, ja
a)
ir pietiekami pierādījumi, lai apstrīdētu piegādātāja iespējas tirgot to sēklu daudzumu, ko viņš norādījis atļaujas pieteikumā; vai
b)
nav izpildītas šī lēmuma pielikumos izklāstītās prasības.
3. pants
Dalībvalstis cita citai administratīvi palīdz piemērot šo lēmumu. Francija darbojas kā koordinētāja dalībvalsts attiecībā uz 1. pantu, lai nodrošinātu, ka kopējais atļautais sēklu daudzums nepārsniedz I pielikumā noteikto maksimālo daudzumu.
Jebkura dalībvalsts, kas saņem pieteikumu saskaņā ar 2. pantu, nekavējoties paziņo koordinētājai dalībvalstij par pieteikumā norādīto apjomu. Koordinētāja dalībvalsts nekavējoties informē paziņotāju dalībvalsti, vai atļaujas sakarā nav pārsniegts maksimālais daudzums.
4. pants
Dalībvalstis nekavējoties informē Komisiju un citas dalībvalstis par daudzumiem, par kuriem tās ir izsniegušas tirdzniecības atļaujas saskaņā ar šo lēmumu.
5. pants
Šis lēmums ir adresēts dalībvalstīm.
Briselē, 2004. gada 29. septembrī

Labels: 3
6